October | 2017 | Wegkruipplek
October 31, 2017 / wegkruipertjie	/ 11 Comments
October 31, 2017 / wegkruipertjie	/ 9 Comments
Eendag lank lank gelede, nee eendag nie so lank gelede, toe ek vir E ontmoet het, het ek vir hom gesê dat ek niemand se speelgoed is nie. En toe kom X weer in my lewe en ek smyt E weg soos ou speelgoed wat nie meer interessant is nie. Snaaks hoe die lewe draaie loop. Vir lank was ek X se speelgoed (of so het dit gevoel), voor dit was XX my speelgoed en dit het ook nie reg gevoel nie.
Toe ontmoet ek vir M so 2 maande gelede en van die begin af was dit duidelik dat die lewe / iemand hom gebreek het. Tog het ons 'n verhouding begin. Na omtrent 'n week het ek al geweet dat hy te sag is vir my, te goed vir my, dat ek nie reg is nie (al het ek so gedink). Hy het my oorreed om nog te probeer. En ek het regtig probeer.
Dalk het ek gedink met tyd sou ek hom kon oortuig dat hy wel genoeg is. Sy selfvertroue weer kon herbou, hom kon wys dat hy wel iets is, iets het om te bied. Maar helaas, ek is te gebreek om iemand anders te prober heelmaak. In die proses het ek al meer begin voel ek gebruik hom, het sy "jammer ek leef" houding my meer en meer begin irriteer. Dis nie reg dat ons in 'n verhouding bly waar dit vir seker in disaster gaan opeindig nie. Gister vir hom gesê dis verby. Eerder nou as oor nog 6 maande, of 6 jare.
Hy pyn en so graag soos wat ek dit wil beter maak kan ek nie. Ek kan nie eers myself beter maaak nie.
Kan iemand hom sê, want hy wil dit nie van my af hoor nie. Dis beter as speelgoed weggegooi word, terwyl dit nog bruikbaar is vir iemand anders. Anders word jy die ashoop koningin (soos ek)
Iemand het 'n lappop op 'n ashoop weggegooi,
verbleik en nie meer mooi nie.
wat sien die lappop daar.
'n gelapte binneband en 'n ou koerant.
Ag hoe droewig voel die lappop,
toe sy alleen daar le,
want sy weet dat niemand ooit vir haar
vir lappop weer wil he nie.
'n Traan loop oor haar lappop wang
want dit begin te reen
en daar lê sy, sy ou lappoppie
op die ashoop so alleen.
Ag nee wat sê die lappop,
ek soek 'n ander oord.
Wat sal die wêreld van my dink,
want soort jy weet, soek soort.
Ag almal wil vir lappop troos
en soebat sy moet bly,
hulle sê dis die mooiste ashoop die
wat 'n mens nog ooit kan kry.
en al haar onderdane bedien getrou vir haar.
October 30, 2017 / wegkruipertjie	/ 6 Comments
Jare gelede, in die beroemde Louvre Museum in Parys was daar 'n skildery met die titel "skaakmat". Dit het die satan uitgebeeld wat smalend oor sy skaak -opponent uittroon, omdat hy sy opponent se siel gewen het. Die opponent word uitgebeeld as 'n jong man, sy kop gebuig in vernedering – hy's verslaan en verslae. Sy gesig is vertrek van pyn – en die satan lag oorwinnend. Daar's 'n paar stukkies oor op die skaakbord en die woord "Skaakmat" staan oor die skildery geskryf.
'n Ouerige man stap eendag deur die Louvre en stop by die sataniese skaakspel. Doodstil staan hy vir lank en bekyk die prent. Toe hy skielik lewe kry en begin uitroep: "Dit is 'n leuen, dit is 'n leuen!" Ander mense in die gallery het kom kyk wat aangaan. "Wat is die leuen?" vra hulle terwyl hy aangaan om dit uit te roep.
Die man kyk die kurator in die oë en sê: "Ek is die Franse skaakkampioen, ek sê vir jou dit is 'n leuen!" Die kurator was nog steeds verward – wat is 'n leuen? Die man wys na die skaakbord en sê: "Die skilder sal die skildery moet verander, of hy sal die titel moet verander. Kyk, die spel is nie oor nie. Dit is 'n leuen, dit is nie skaakmat nie, die koning het nog 'n skuif!"
– 'n Klein seuntjie met 2 vissies en 5 brode en duisende mense. Dit lyk soos skaakmat, maar dit is 'n leuen, want die Koning het nog 'n skuif, en hulle tel 12 mandjies kos na die tyd op.
– 'n Man met die naam Daniël word gegooi in 'n kuil vol honger leeus. Dit lyk soos skaakmat, maar dit is 'n leuen, want die Koning het nog 'n skuif oor!
– Jesus kom by die graf van Lasarus. Hy's al vier dae dood. Die graf ruik al. Dit lyk soos skaakmat, maar dit is 'n leuen want die Koning het nog 'n skuif oor!
– Die vrou by die put, moet deur mans met klippe dood gegooi word. Dit lyk soos skaakmat, maar dit is 'n leuen want die Koning het nog 'n skuif oor. "Gaan en moenie langer sondig nie!"
– Die moordenaars saam met Jesus aan die kruis. Dit lyk soos skaakmat, maar dit is 'n leuen, want die Koning het nog 'n skuif oor. "Vandag sal jy saam met my in die paradys wees".
– Op die Paasfees word die Lam geslag. Die mense skreeu veroordelend – "Kruisig Hom, kruisig Hom". Hulle spot Hom en slaan Hom. Hulle spoeg hom en kap Hom met spykers vas aan 'n kruis. Jesus skreeu met 'n hortende asemteug en gebarste lippe dit uit: "Eloi, Eloi lama sabagtani – my God, my God waarom het U my verlaat". Eenkant staan mense en sê: "Ja, ander kon Hy red, maar Homself kan Hy nie red nie". Dit is verby, skaakmat, gaan maar huis toe – satan leun smalend oor die skouer van die mens, alles is verby, maar dan kom Opstanding Sondag en ek en jy weet. Dit lyk soos skaakmat, maar dit is 'n leuen, want die Koning het nog 'n skuif oor!
– Ons land is in 'n gemors. Moorde vind oral plaas. Vroue en kinders word wreed vermoor en verkrag. Mense verloor hul werke, huise, huwelike, lewens, selfrespek, morele waardes, harte en verstand… Jou lewe is 'n gemors. Jy soek, jy klop, jy roep… Jy huil, jy lag, jy raak kwaad… Jy voel leeg. Jy voel verlore. Jy soek jou voetspore, maar vind verdwaalde paaie. satan staan en lag. Dis verby. Sluk daai pil, trek die sneller, gee daai tree oor die rand… Vrees is aan die orde van die dag. Vrees bepaal jou kom en jou gaan. Vrees vir jou lewe, vrees vir jou medemens, vrees vir jouself, vrees vir jou gedagtes, vrees vir jou omstandighede, vrees vir môre, vrees vir die herinnering van gister, vrees vir die omstandighede van vandag. VREES… Maar vandag wil ek vir jou sê, die spel is nie oor nie!! Die Koning het nog 'n skuif oor!!!!!!! Mag hierdie boodskap julle net so
bemoedig soos vir my.
Hierdie is die boodskap wat Suid Afrika in gestuur moet word!!!
October 30, 2017 / wegkruipertjie	/ 8 Comments
October 25, 2017 / wegkruipertjie	/ 12 Comments
October 24, 2017 / wegkruipertjie	/ 6 Comments
Dis my taal, die een waarin ek praat, droom, vry, sing en skryf. Ek doen al hierdie goeters weliswaar nie ewe goed nie, maar ek probeer. Wat sal ek mis? My hele lewe sal ek mis. Daar is niks lekkerder as om Afrikaans te praat in 'n land waar niemand jou taal verstaan nie, met die persoon wat saam met jou is. Jy kan dan alte lekker skinder sonder dat die res van die mense weet wat jy sê. Probleem is daar is deesdae so baie van ons nasie wat oorsee woon, dat die kanse nogal goed is dat iemand jou gaan verstaan. Ek dink dit was 'n MasterCard advertensie waar die man en sy vrou Afrikaans praat met mekaar en dan verstaan die kunstenaar? hulle.
Ek onthou ek was in 2008 in Frankryk, net so Suid van Parys vir 'n twee weke kursus en hulle het nogals met ons koppe gesmokkel (blykbaar moet mens eers afgebreek word, voor jy behoorlik kan funksioneer). Die Sondag kon ons doen wat ons wil, so ek het op die trein geklim om in Parys te gaan rondloop. Ek het regtig terugverlang huis toe, soveel so dat ek die enigste musiek op my foon deur die oorfone geluister het en kliphard saamgesing het. Ek het 'n paar vreemde kyke gekry, maar dit het my min geskeel, ek moes Afrikaans hoor en praat(sing), al was daar niemand wat kon terugpraat nie. Wonder wat het die mense gedink van die mal vrou wat kliphard Lianie May se "Jy soen my nie meer nie" tussen die Sondag-stalletjies sing?
En behoede die een wat my musieksmaak oordeel.
October 23, 2017 / wegkruipertjie	/ 9 Comments
Ek het myself mos vroeg diè maand belowe: "Gaan 1 naweek weg, ry die bike tot waar-ookal, onthou vir kamera. Gaan neem fotos in die natuur. Oefen ten minste 1 keer per week (dans is oefen LOL). Raak elke dag stil vir ten minste 15 minute en dink oor hoe my lewe lyk oor 10 jaar (en wat vandag gedoen moet word on hulle te verwesenlik), dink ook oor die paaie wat my gebring het waar ek vandag is, wat was verkeerd en wat het ek daaruit geleer en wat was reg."
En afgelope naweek was dit so, ek het nou weliswaar nie met die motorfiets gery nie, maar so heel per ongeluk het ek uitgekom by 'n plek waar ek paaie van onthou moes stap. Dit het so gebeur:
Woensdag-oggend raak ek so skuins bedonnerd wakker, jak die boyfriend af, skryf 'n blog en koop 'n Daddysdeal (die girl hou van 'n bargain). Eers is ek nie seker of ek vir boyfriend wil saamhê vir 'n hele naweek in Swaziland nie, maar op die ou einde vra ek hom saam. Vroeg Vrydag spring ons in die pad. Ook nie te lank nie of die kamera word uitgehaal om fotos te neem van windpompe. Ek het geen idee wat my fasinasie is met windpompe nie, dit is net so. Ek neem nog fotos van so geroeste een net so buite Carolina en daar kom toe 'n boer na my toe aangestap. Dit was yskoud en eers dog ek hy gaan my uittrap omdat ek so ongenooid sy windpomp afneem, maar nee, hy vra of ek my baadjie vergeet het en stel voor ek moet die ander een op sy plaas ook gaan afneem (meer natuur in die agtergrond) Mense op die platteland is anders as in die stad.
In elk geval, ons kom so net na twee by die lodge aan (nadat ons bietjie geld by Piggs peak gaan uitdobbel het) en wragtig, dis dieselfde plek waar ek en X 4 dae op 'n houseboat spandeer het 2 jaar terug, voordat alles uitmekaar gedonner het. Van die beste vakansies van my lewe, geen elektrisiteit, geen selfone, net ons op die grote dam. Wyn drink, piekniek hou en gesels onder die sterre op die boot se dak in die aand. Topless tan, boek lees en bordspeletjies speel in die dag. Nou is ek weer hier, die keer in die lodge saam boyfriend.
Saterdag-oggend vroeg wakker geword, stapskoene aangetrek en gaan rotse uitklim. Nou op my beste dag hou ek nie van stap nie, maar die bordjie het gesê Rock Art, so ons klim. Die paadjie loop dood by 'n hoop groot klippe, so opgestapel, een van hulle seker 5m hoog. Deur takke geklim, maar van rock art is daar geen spoor nie. Miskien het hulle bedoel die artistiese plasing van die rotse is die kuns. Nou het ek myself mos belowe om nader aan die natuur te kom. Net daar besluit ek dat artistic kaalgat fotos by die rotse so naby is as wat ek sal kom. Ek het hoeka mos fotos nodig om bokant my bed te hang, om die troufots wat daar was te vervang. Nou ja, daar is niks so ongemaklik soos 'n rots onder kaal boude nie en niks so kielierig soos gras oor 'n kaal lyf nie. Ek weet ook nie hoeveel photoshop sal kan doen vir 'n middeljarige minder-maer lyf nie, ons sal maar moet sien. Maar nader aan die natuur kan mens seker nie wees nie.
Ons het baie nuwe paaie gestap en nuwe onthoue gemaak die naweek.
October 19, 2017 October 19, 2017 / wegkruipertjie	/ 10 Comments
So luister ek eergister weer na Brene Brown (sy begin al hoe meer my gunsteling spreker raak), die keer or die prys van onkwesbaarheid (invulnerability) en een sinnetjie tref my. Sy begin om die redes / dryfvere vir die onverdraagsaamheid vir kwesbaarheid te beskryf en sê dis as gevolg van Skaarsheid.
Nooit ______________________ genoeg
Wanneer het hierdie strewe na buitengewoon begin? Is dit as gevolg van sosiale media en die kultuur waarin ons vandag leef? Net die wonderlike en goeie word na Vuisboek gepos en wanneer iemand iets negatiefs sê, word dit afgemaak as aandag soek. Niemand van ons is sò perfek nie. En skielik dink ons almal ons moet maerder, mooier, jonger, slimmer, ryker en en en wees, om genoeg te wees. Ons moet buitengewone dinge doen en buitengewoon wees. Hierdie versinsel dryf ons daarnatoe om op kits dieëte te gaan, fake tans te kry, skuld aan te gaan. Want ooo behoede ons, as ons maatjies meer as ons het, beter as ons doen of lyk. Hierdie strewe na buitengewoon wees oorheers ons lewe, ons plaas onnodige stres op onsself en almal om ons (ingesluit ons kinders) om tog net nie gewoon te wees nie.
In die proses raak ons al hoe verder afgestomp, al hoe verder verwyder van ons medemens, al hoe harder op onsself. En wanneer ons uiteindelik buitengewoon geword het? Dan word buitengewoon gewoon en strewe ons na nog meer, nog beter.
Hiermee sê ek geensins dat ons nie elkeen ons unieke talente so ver as moontlik moet ontgin en verbeter nie, ook nie dat ons nie moet probeer om die beste te wees wat ons kan wees nie. Dit is 'n opdrag reguit uit die Bybel, moenie jou talente wegsteek nie. Maar nêrens word daar gesê dat ons perfek moet wees nie, êrens het ons dit vandaan gekry dat 'n gewone mens, met al sy foute asook al sy gawes, net nie meer genoeg is nie.